text: Kohberg-bagere nedlægger arbejdet
  22 maj 2014 kl. 07.49
  Bagerne på Kohberg strejker i strid med overenskomsten.
  35 bagere på Kohberg i Bolderslev valgte onsdag eftermiddag at strejke i strid med overenskomsten. Det skriver virksomheden Kohberg på sin hjemmeside.
  Ifølge virksomheden er baggrunden for strejken en uenighed om bagernes vagtplanlægning. Kohbergs ledelse oplyser, at de er i løbende dialog med bagerne og fagforbundet for fødevareansatte, NNF.
  Det er endnu ikke lykkedes bagerne og ledelsen at blive enige.
  TV SYD har kontaktet Kohberg, der ikke ønsker at udtale sig yderligere om sagen.
  